**Firdaposten – Vindkraft i motvind**

**23. november 2018**

Regjeringa ønskjer å byggje ut meir vindkraft her i landet. Ikkje uventa er naturvernorganisasjonar på bana med peikefingeren. Men med seg blant skeptikarane får dei no også stadig fleire kommunar og lokalpolitikarar, ikkje minst langs kysten der vindkraftpotensialet er størst. Og det er sanneleg ikkje rart.

Det går ein raud tråd gjennom det ein har opplevd innan vindkraftplanane her i landet dei siste åra, som best kan oppsummerast med eit ord: Arroganse. Arrogansen kjem i ulike former. Det handlar om måten vindkraftaktørane opptrer på andsynes lokalsamfunna som har stillt urørt natur til rådvelde. Omplasseringa av planlagte vindturbinar på Guleslettene er eit døme. Det handlar om måten staten køyrer kartleggingsprosessar på når det gjeld nye vindkraftaktuelle område som kan byggjast ut i framtida, der høyringsfristar er knappe og informasjonen mangelfull. Og det handlar sjølvsagt om politisk feigskap når det gjeld å våge å ta grep for å utjamne det ekstremt urettferdige nettleige-regimet vi har her i landet, som no framstår så absurd at ein mest skulle tru det var laga på spøk.

Med stadig fleire utbyggingar og stadige behov for nye og oppgraderte overføringsnett, blir eit fåtal innbyggjarar i kraftproduserande område gjort til regelrette økonomiske offer, og skal altså subsidiere både resten av landet og andre europearar for å sikre dei grøn kraft. Forstå det den som kan.

Eit godt døme på at Oslo-brillene verkar fastlimte på nasetippen hjå premissleverandørar i debatten, finn vi hjå leiaren i klimastiftinga Zero, Marius Holm. Han fastslår, i god takt med regjeringa, at Norge bør byggje ut endå meir vindkraft enn vi sjølve treng og deretter eksportere kraftoverskotet. Vi må heve blikket ut over den vesle norske andedammen. Omsynet til klimaet og faren for ein altfor varm klode er det viktigaste, er mantraet vi høyrer kvar einaste dag.

Men om ein skal heve blikket, kva med å heve det berre så vidt over vannskiljet vestover? Ut til dei som ofrar naturressursane og som belønning får sitje att med auka nettleige, forringa natur og nesten ingen nye arbeidsplassar? Det ville vore ein god start, for utan endringar på dei nemnte punkta over, vil produksjon av grøn kraft gå frå å vere eit godt, samlande samfunnsprosjekt, til nok ein politisk verkebyll som fører by og land endå lengre frå kvarandre enn i dag.